จับตา 7 หุ้นไฟฟ้าขยะวิ่งคึก! หลัง “กกพ.” เคาะรับซื้อ 100 MW แบบ FiT สัญญา 20 ปี
ลุ้น ACE-SUPER-PSTC-BWG-TPCH-STPI-ETC วิ่งคึก! หลัง “กกพ.” เปิดรับซื้อไฟฟ้าขยะเป็นทางการ 100 เมกกะวัตต์ แบบ FiT สัญญา 20 ปี กำหนดจ่ายไฟฟ้าเข้าระบบเชิงพาณิชย์ปี 69 โดยกำหนดประกาศรายชื่อผู้ผ่านการคัดเลือก 15 มี.ค. 66
จับตา 7 หุ้นไฟฟ้าขยะวิ่งคึก! หลัง “กกพ.” เคาะรับซื้อ 100 เมกฯ แบบ FiT สัญญา 20 ปี กำหนดจ่ายไฟฟ้าเข้าระบบเชิงพาณิชย์ปี 69
25 ต.ค. 2565

คณะกรรมการกำกับกิจการพลังงาน (กกพ.) เปิดเผยว่า กกพ. ออกประกาศเปิดรับซื้อไฟฟ้าขยะอุตสาหกรรมอย่างเป็นทางการแล้ว จำนวน 100 เมกะวัตต์(MW) รูปแบบ FiT สัญญา 20 ปี กำหนดจ่ายไฟฟ้าเข้าระบบเชิงพาณิชย์ปี 2569 โดยให้ตรวจสอบจุดเชื่อมโยงสายส่งไฟฟ้าระหว่าง 21 ต.ค.-15 พ.ย. 2565 และให้ยื่นเอกสารเสนอขายไฟฟ้าตั้งแต่ 18 พ.ย.-13 ธ.ค. 2565  กกพ.กำหนดประกาศรายชื่อผู้ผ่านการคัดเลือก 15 มี.ค. 2566
ทั้งนี้เมื่อวันที่ 20 ต.ค.65 นายเสมอใจ ศุขสุเมฆ ประธาน กกพ. ได้ลงนามประกาศเชิญชวนการรับซื้อไฟฟ้าจากพลังงานหมุนเวียนในรูปแบบ Feed-in Tariff (FiT) ปี 65-73 สำหรับเชื้อเพลิงขยะอุตสาหกรรม(ปี 2569) พ.ศ. 2565 กำหนดเงื่อนเวลาในการเปิดรับซื้อไฟฟ้า ดังนี้
1.การไฟฟ้าฝ่ายจำหน่ายจะเปิดให้ผู้ยื่นขอผลิตไฟฟ้าขนาดเล็ก (VSPP) ยื่นตรวจสอบจุดเชื่อมต่อระบบไฟฟ้า ภายในวันที่  21 ต.ค.-15 พ.ย.65 และจะแจ้งผลการตรวจสอบจุดเชื่อมต่อระบบไฟฟ้าภายใน 1 ธ.ค.65  จากนั้น
2.ให้ยืนยันการยื่นคำเสนอขายไฟฟ้าพร้อมหลักฐานและเอกสารผ่านระบบเครือข่ายสารสนเทศของสำนักงาน กกพ. (www.erc.or.th) ตั้งแต่ 18 พ.ย.-13 ธ.ค.65 และให้ยื่นคำเสนอขายไฟฟ้ากับการไฟฟ้าฝ่ายจำหน่ายภายใน 3 วัน แต่ไม่เกินวันที่ 13 ธ.ค. 65
3.การไฟฟ้าฝ่ายจำหน่ายประกาศรายชื่อผู้ผ่านเกณฑ์คุณสมบัติภายในวันที่ 16 ธ.ค. 65 จากนั้นเป็นขั้นตอนการยื่นอุทธรณ์ของผู้ไม่ผ่านการพิจารณา
4.ทาง กกพ.จะประกาศรายชื่อผู้ที่ผ่านการคัดเลือกภายในวันที่ 15 มี.ค. 66
5.การไฟฟ้าฝ่ายจำหน่ายจะแจ้งเงื่อนไขการลงนามสัญญาซื้อขายไฟฟ้าภายใน 28 มี.ค.66 จากนั้น ผู้ผลิตไฟฟ้า VSPP จะลงนามสัญญาซื้อขายไฟฟ้าภายใน 180 วัน นับจากวันที่ได้รับแจ้งเงื่อนไขสัญญาซื้อขายไฟฟ้าแล้ว
ทั้งนี้การเปิดรับซื้อไฟฟ้าขยะอุตสาหกรรมในครั้งนี้เป็นไปตามมติคณะกรรมการนโยบายพลังงานแห่งชาติ(กพช.) เมื่อวันที่ 22 มิ.ย. 65 ซึ่งเห็นชอบให้รับซื้อไฟฟ้าขยะอุตสาหกรรมจำนวน 100 เมกะวัตต์ ในรูปแบบการสนับสนุนตามต้นทุนที่แท้จริง (FiT) และให้จ่ายไฟฟ้าเข้าระบบเชิงพาณิชย์ (SCOD) ภายในปี 69 เพื่อให้เป็นไปตามแผนการเพิ่มการผลิตไฟฟ้าจากพลังงานสะอาด ภายใต้แผนพัฒนากำลังผลิตไฟฟ้าระยะยาวของประเทศ 64-73 หรือ PDP 2018 ฉบับปรับปรุงครั้งที่ 1
ทั้งนี้ กำหนดให้รับซื้อไฟฟ้าจากขยะอุตสาหกรรม สำหรับโรงไฟฟ้าที่มีขนาดกำลังผลิตติดตั้งไม่เกิน 10 เมกะวัตต์ (VSPP) จำนวนรวม 100 เมกะวัตต์ โดยรับซื้อไฟฟ้าในรูปแบบสัญญาไม่บังคับปริมาณซื้อขายไฟฟ้า(Non-Firm) และกำหนดอัตรารับซื้อในรูปแบบ FiT โดยมีอายุสัญญาการรับซื้อไฟฟ้า 20 ปี
สำหรับอัตรารับซื้อไฟฟ้ารูปแบบ FiT ที่ กพช. เมื่อวันที่ 22 มิ.ย.65 กำหนดรับซื้อคือ ราคา 6.08 บาทต่อหน่วย และให้ FiT อัตราพิเศษเพิ่มอีก 0.70 บาทต่อหน่วย สำหรับโครงการขยะอุตสาหกรรม 8 ปีแรก ส่วนโครงการในพื้นที่ 3 จังหวัดชายแดนภาคใต้ (ยะลา ปัตตานี นราธิวาส) และ 4 อำเภอในจังหวัดสงขลา ได้แก่ อ.จะนะ อ.เทพา อ.สะบ้าย้อย และอ.นาทวี ให้ FiT พิเศษอีก 0.50 บาทต่อหน่วย
นอกจากนี้ได้กำหนดกรอบสูงสุดในการรับซื้อไฟฟ้าขยะอุตสาหกรรมเป็นรายภาค สำหรับ 100 เมกะวัตต์แรกที่เปิดรับซื้อ โดยภาคเหนือรับซื้อไม่เกิน 5 เมกะวัตต์ ,ภาคกลาง ไม่เกิน 40 เมกะวัตต์, ภาคตะวันออกเฉียงเหนือ ไม่เกิน 20 เมกะวัตต์,ภาคตะวันออก ไม่เกิน 60 เมกะวัตต์ ,ภาคตะวันตก ไม่เกิน10 เมกะวัตต์ และภาคใต้ไม่เกิน 10 เมกะวัตต์
สำหรับขยะอุตสาหกรรมที่ใช้ในการผลิตไฟฟ้าครั้งนี้ ต้องมาจากกระบวนการผลิตภายในประเทศ ห้ามใช้ขยะอุตสาหกรรมที่นำเข้าจากต่างประเทศ หรือ เชื้อเพลิงขยะอุตสาหกรรมที่แปรรูปมาจากขยะอุตสาหกรรมที่นำเข้าจากต่างประเทศ มาเป็นเชื้อเพลิงโดยเด็ดขาด
ด้านผู้สื่อข่าวรายงานว่า หลัง กพช. มีมติเห็นชอบหลักการรับซื้อไฟฟ้าและอัตรารับซื้อไฟฟ้าจากขยะอุตสาหกรรมจำนวน 100 เมกะวัตต์ ในอัตรา 6.08 บาทต่อหน่วย ส่งผลบวกต่อหุ้นกลุ่มโรงไฟฟ้าขยะ ได้แก่ บริษัท แอ๊บโซลูท คลีน เอ็นเนอร์จี้ จำกัด (มหาชน) หรือ ACE, บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER, บริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC, บริษัท เบตเตอร์ เวิลด์ กรีน จำกัด (มหาชน) หรือ BWG, บริษัท ทีพีซี เพาเวอร์โฮลดิ้ง จำกัด (มหาชน) หรือ TPCH, บริษัท เอสทีพี แอนด์ ไอ จำกัด (มหาชน) หรือ STPI และบริษัท เอิร์ธ เท็ค เอนไวรอนเมนท์ จำกัด (มหาชน) หรือ ETC เนื่องจากมีโอกาสคว้าโครงการโรงไฟฟ้าขยะ หลังกกพ. ออกประกาศเปิดรับซื้อไฟฟ้าขยะอุตสาหกรรมอย่างเป็นทางการแล้ว